CELEX: 52020PC0005
Language: ro
Date: 2020-01-10
Title: Propunere de REGULAMENT AL CONSILIULUI de modificare a Regulamentului (UE) 2018/1977 al Consiliului privind deschiderea și modul de gestionare a unor contingente tarifare autonome ale Uniunii pentru anumite produse pescărești pentru perioada 2019-2020

COMISIA EUROPEANĂ
            Bruxelles, 10.1.2020
            COM(2020) 5 final
            2020/0004(NLE)
            Propunere de
            REGULAMENT AL CONSILIULUI
            de modificare a Regulamentului (UE) 2018/1977 al Consiliului privind deschiderea și modul de gestionare a unor contingente tarifare autonome ale Uniunii pentru anumite produse pescărești pentru perioada 2019-2020
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Regulamentul nr. 2018/1977 al Consiliului privind deschiderea și modul de gestionare a unor contingente tarifare autonome ale Uniunii pentru anumite produse pescărești pentru perioada 2019-2020 a fost adoptat la 14 decembrie 2018. 
            
            
               Obiectivul regulamentului este de a asigura competitivitatea industriei de prelucrare din Uniune și de a evita punerea în pericol a producției de produse pescărești din Uniune prin garantarea unei aprovizionări adecvate a industriei cu produse pescărești. În acest scop, regulamentul reduce sau suspendă taxele de import pentru o serie de produse pescărești din cadrul unor contingente tarifare cu un volum adecvat. Acesta stabilește, de asemenea, operațiunile de prelucrare (denumite în continuare „operațiuni care conferă caracterul de produs originar”) care permit utilizarea contingentelor tarifare și care nu.
            
            
               2.REZULTATELE CONSULTĂRILOR CU PĂRȚILE INTERESATE 
            
            
               Ca urmare a adoptării Regulamentului nr. 2018/1977 al Consiliului, anumiți prelucrători din UE și un stat membru au informat Comisia că, întrucât codul NC 1604 32 00 (înlocuitor de caviar) a fost eliminat din CTA 09.2750 prevăzut în regulamentul anterior al Consiliului (nr. 2015/2265), prelucrătorii nu mai puteau importa icre prelucrate din pește care se încadrează la codul NC specific respectiv așa cum au procedat în temeiul regimului anterior. În actualul Regulament privind CTA (2019-2020), codul NC 1604 32 00 (înlocuitor de caviar) a fost înlocuit cu codul NC 0305 20 00 (ficat de pește, icre și lapți, uscați, afumați, sărați sau în saramură) pentru a reflecta mai bine descrierea produsului (icre, spălate, curățate de organele aderente și doar sărate sau în saramură, destinate prelucrării înlocuitorilor de caviar).
            
            
            
               Eliminarea codului NC 1604 32 00 a dus la o creștere a taxelor de la 0 % la 20 % pentru aceste produse, deoarece acestea nu mai pot beneficia de regimul CTA. Acest lucru a dus la pierderi semnificative din cauza sumelor în cauză și a existenței contractelor pe termen lung aflate în curs de desfășurare. Întrucât propunerea Comisiei a păstrat codul NC 1604 32 00 și noul regulament, care a intrat în vigoare la 1 ianuarie 2019, a fost adoptat abia la 14 decembrie 2018, societățile susțin că această schimbare a fost imprevizibilă și nu le-a acordat suficient timp pentru a se adapta, deoarece contractele încheiate cu furnizorii lor se întind pe perioade lungi de timp.
            
            
            
               O analiză aprofundată a confirmat o scădere semnificativă a importurilor în cauză ca urmare a modificării codului (au fost utilizate doar 400 de tone din cele 1 500 de tone din CTA, în comparație cu 958 de tone în 2018). 
            
            
            
               Pe de altă parte, obiectivul CTA este acela de a crea valoare adăugată și locuri de muncă. În această perspectivă, decongelarea, reambalarea și pasteurizarea nu pot fi considerate drept „operațiuni de prelucrare”, care ar crea o valoare adăugată semnificativă. În acest context, codul NC 1604 32 00 (înlocuitor de caviar) a fost înlocuit cu codul NC 0305 20 00 (ficat de pește, icre și lapți, uscați, afumați, sărați sau în saramură). 
            
            
            
               În discuțiile referitoare la Regulamentul privind CTA din 2019-2020 în ceea ce privește icrele de pește, Comitetul Codului Vamal a adoptat noi note explicative la Nomenclatura combinată pentru subpoziția 0305 20 00, clarificând domeniul de aplicare al acestei subpoziții oferind definiții suplimentare. Noile note explicative la Nomenclatura combinată explică faptul că icrele de pește sărate care nu pot fi consumate ca atare imediat drept caviar sau înlocuitori ai caviarului, fără prelucrare suplimentară, dar sunt destinate fabricării înlocuitorilor de caviar, sunt clasificate la această subpoziție.
            
            
               Prin urmare, se poate concluziona că înlocuirea codului NC 1604 32 00 cu codul NC 0305 20 00 în noul Regulament privind CTA (2019-2020) este în conformitate cu obiectivele CTA-urilor. Cu toate acestea, adoptarea tardivă a regulamentului cu un cod NC pentru același CTA 09.2750, care era diferit de cel menționat în propunerea Comisiei și în legislația anterioară, precum și faptul că industria nu a înțeles cu claritate diferența dintre cele două coduri NC (întărit de faptul că ele au același număr de ordine), au avut un impact negativ semnificativ asupra industriei icrelor din UE. Fluxurile comerciale nu ar trebui să fie întrerupte din cauza acestei modificări a codului NC.
            
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Articolul 31 din TFUE.
               
            
         
         
            
               •Subsidiaritate (în cazul competențelor neexclusive) 
            
            
               
                  Taxele din Tariful Vamal Comun intră în sfera competenței exclusive a Uniunii. Prin urmare, principiul subsidiarității nu se aplică în cazul acestor dispoziții.
               
            
            
               •Proporționalitate
            
            
               
                  Prezenta alegere de politică este proporționată, deoarece pentru fiecare produs este autorizată doar o cantitate limitată, ținându-se seama de nivelul de utilizare, de asigurarea unor condiții de concurență echitabile între producătorii din UE și cei din afara UE, de valoarea adăugată și de alte preferințe comerciale.
               
               
                  Propunerea respectă principiul proporționalității, deoarece uniunea vamală este o politică comună și, prin urmare, ar trebui să fie implementată prin intermediul unui regulament adoptat de Consiliu.
               
            
            
               •Alegerea instrumentului
            
            
               
                  Nu se aplică.
               
               
            
            
               3. IMPLICAȚIILE BUGETARE
            
            
               Propunerea are un impact bugetar asupra veniturilor.
            
            
               2020/0004 (NLE)
            
            
               Propunere de
            
            
               REGULAMENT AL CONSILIULUI
            
            
               de modificare a Regulamentului (UE) 2018/1977 al Consiliului privind deschiderea și modul de gestionare a unor contingente tarifare autonome ale Uniunii pentru anumite produse pescărești pentru perioada 2019-2020
            
            
               CONSILIUL UNIUNII EUROPENE, 
            
            
               având în vedere Tratatul privind funcționarea Uniunii Europene, în special articolul 31, 
            
            
               având în vedere propunerea Comisiei Europene, 
            
            
               întrucât: 
            
            
               (1)Regulamentul (UE) 2018/1977 al Consiliului
                  1
                prevede deschiderea și modul de gestionare a contingentelor tarifare autonome ale Uniunii pentru anumite produse pescărești pentru perioada 2019-2020. Pentru fiecare contingent tarifar au fost stabilite volume corespunzătoare, pentru a garanta o aprovizionare adecvată a industriei Uniunii în perioada 2019-2020. 
            
            
         
         
            
               (2)În cadrul contingentului tarifar autonom cu numărul de ordine 09.2750, menționat în anexa la Regulamentul 2018/1977, denumirea „icre, spălate, curățate de organele aderente și doar sărate sau în saramură, destinate prelucrării înlocuitorilor de caviar” corespunde doar produselor de la codul NC ex 0305 20 00 cu codul TARIC 35.
            
            
            
               (3)Cu toate acestea, în conformitate cu Regulamentul nr. 2015/2265 al Consiliului
                  2
               , care a precedat Regulamentul (UE) 2018/1977, contingentul tarifar în cauză se prezenta diferit, iar denumirea „icre, spălate, curățate de organele aderente și doar sărate sau în saramură, destinate prelucrării înlocuitorilor de caviar” corespundea numai produselor de la codul NC ex 1604 32 00 cu codul TARIC 20.  
            
            
            
               (4)Modificarea în ceea ce privește codul NC pentru numărul de ordine 09.2750 a avut drept rezultat o dificultate a industriei de a interpreta dispoziția în cauză și lipsa unei înțelegeri clare din partea industriei cu privire la diferența dintre cele două coduri NC (întărită de faptul că ele au același număr de ordine), ceea ce a avut un impact negativ asupra industriei de prelucrare din UE. 
            
            
            
               (5)Este necesar să se modifice produsele care fac obiectul contingentului tarifar cu numărul de ordine 09.2750, astfel încât să se includă, pentru o perioadă limitată de un an, codul NC ex 1604 32 00 cu codul TARIC 20, precum și o notă de subsol care face referire la aceste coduri NC și TARIC care menționează o perioadă cuprinsă între 1 ianuarie 2019 și 31 decembrie 2019. 
            
            
            
               (6)Prin urmare, Regulamentul (UE) 2018/1977 trebuie modificat în consecință.
            
            
            
               (7)Perioada în care contingentele tarifare deschise prin Regulamentul (UE) 2018/1977 se aplică în primul an curge între 1 ianuarie 2019 și 31 decembrie 2019. Întrucât este necesar să se asigure un tratament egal al operatorilor economici și ținând seama de faptul că contingentul tarifar prevăzut la punctul 09.2752 nu este încă epuizat, prezentul regulament trebuie să se aplice retroactiv începând cu 1 ianuarie 2019, astfel încât să se ofere operatorilor economici care utilizează icre (produse finite) posibilitatea de a beneficia de o taxă contingentară favorabilă fără întrerupere pentru o perioadă de timp limitată. Din aceleași motive, regulamentul trebuie să intre în vigoare imediat. 
            
            
            
            
               ADOPTĂ PREZENTUL REGULAMENT: 
            
            
               Articolul 1
            
            
               Al treilea rând din anexa la Regulamentul (UE) 2018/1977 al Consiliului (numărul de ordine 09.2750) se modifică după cum urmează:
            
            
            
               (1)Mențiunea din coloana „Cod NC” se înlocuiește cu următoarea mențiune: 
            
            
               „ex 0305 20 00
            
            
                ex 1604 32 00”; 
            
         
         
            
            
               (2)Mențiunea din coloana „Cod TARIC” se înlocuiește cu următoarea mențiune:
            
            
               „35
            
            
                 
                       20”;
            
            
               (3)Următoarea notă de subsol se adaugă la coloana „Denumire” după cuvântul „înlocuitori de caviar”: 
            
            
               „Pentru codul TARIC 1604 32 00 20, acest contingent tarifar se aplică de la 1 ianuarie 2019 până la 31 decembrie 2019”.
            
            
            
               Articolul 2 
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene. 
            
            
               Acesta se aplică de la 1 ianuarie 2019.
            
            
            
               Prezentul regulament este obligatoriu în toate elementele sale și se aplică direct în toate statele membre. 
            
            
            
               Adoptat la Bruxelles, 
            
            
            
               Pentru Consiliu 
            
            
               Președintele
            
            
               FIȘĂ FINANCIARĂ LEGISLATIVĂ
            
            
               1.1.TITLUL PROPUNERII
            
            
               Propunere de modificare a Regulamentului (UE) 2018/1977 al Consiliului privind deschiderea și modul de gestionare a unor contingente tarifare autonome ale Uniunii pentru anumite produse pescărești pentru perioada 2019-2020.
            
         
         
            
               2.LINII BUGETARE
            
            
               Linia de venituri: Capitolul 1 2, articolul 1 2 0 – Taxe vamale și alte taxe la care se face referire la articolul 2 alineatul (1) litera (a) din Decizia 2014/335/UE, Euratom (Suma bugetară pentru exercițiul financiar 2019-21 471,2 milioane EUR)
            
            
               (numai în cazul veniturilor alocate) Veniturile vor fi alocate următorului capitol de cheltuieli: 
            
            
               3.IMPLICAȚII FINANCIARE
            
            
               ◻
                     Propunerea nu are implicații financiare
            
            
               X Propunerea nu are implicații financiare asupra cheltuielilor, dar are implicații financiare asupra veniturilor.
            
            
               ◻
                     Propunerea are impact financiar asupra veniturilor alocate – efectul este următorul:
            
            
               (în EUR)
            
            
                     
                        Linia pentru venituri
                           3
                        
                     
                  
                  
                     
                        Anul 2019
                     
                  
               
                     
                        Articolul – 1 2 0 - Taxe vamale și alte taxe
                     
                  
                  
                     
                        3.561.518
                     
                  
               
               4.MĂSURI ANTIFRAUDĂ
            
            
               Controlul utilizării finale a anumitor produse care fac obiectul prezentului regulament al Consiliului se va efectua în conformitate cu articolul 254 din Regulamentul (UE) nr. 952/2013 de stabilire a unor dispoziții de aplicare a Codului Vamal Comunitar.
            
            
               5.ALTE OBSERVAȚII
            
            
               1.Principalul impact al regulamentului este pierderea de venituri pentru Uniunea Europeană, dat fiind faptul că contingentul tarifar cu numărul de ordine 09.2750 este modificat astfel încât să se includă, pentru o perioadă limitată de un an, codul NC ex 1604 32 00 cu codul TARIC 20, precum și o notă de subsol care face referire la aceste coduri NC și TARIC care menționează o perioadă cuprinsă între 1 ianuarie 2019 și 31 decembrie 2019.
            
            
            
               2.Suma brută a fost calculată pe baza soldului restant CTA 09.2750 (care implică utilizarea maximă a contingentului), a prețului mediu al produsului în cursul ultimilor doi ani, a nivelului taxei vamale aplicabile națiunii celei mai favorizate de 20 % pe produs. 
            
            
               1.097.066,78 (tonaj) * 20,29 (preț mediu/kg) * 20 % (nivelul taxei)
            
            
               Prin urmare, suma reprezintă nivelul maxim al pierderii de venituri, întrucât Comunitatea acordă preferințe comerciale mai favorabile diferitor grupuri de țări terțe (SGP, SGP+, ALS). 
            
            
         
         
            
                  
                     (1)
                  
                        Regulamentul (UE) 2018/1977 al Consiliului din 14 decembrie 2018 privind deschiderea și modul de gestionare a unor contingente tarifare autonome ale Uniunii pentru anumite produse pescărești pentru perioada 2019-2020 (JO L 317, 14.12.2018, p. 2).
               
               
                  
                     (2)
                  
                        Regulamentul (UE) 2015/2265 al Consiliului din 7 decembrie 2015 privind deschiderea și modul de gestionare a unor contingente tarifare autonome ale Uniunii pentru anumite produse pescărești pentru perioada 2016-2018 (JO L 322, 8.12.2015, p. 4).
               
               
                  
                     (3)
                  
                        În cazul resurselor proprii tradiționale (taxe agricole, cotizații pentru zahăr, taxe vamale), sumele indicate trebuie să fie sume nete, și anume sume brute după deducerea a 20 % reprezentând costuri de colectare.